
1. Cyflwyniad
Mae'r cemegion a ddefnyddir mewn dip defaid yn hynod wenwynig. Gallai storio, defnyddio neu ryddhau dip defaid yn ddiofal ar eich tir achosi llygredd i ddŵr daear sydd o dan yr wyneb. Gall dŵr daear llygredig ddraenio i mewn i ffynonellau dŵr yfed cyfagos megis tyllau turio, tarddellau a ffynhonnau a'u halogi, a llygru cyrsiau dŵr.
Mae'r canllawiau hefyd yn berthnasol i drin a gwaredu dipiau ‘purl’ a ‘bloom’ a ddefnyddir mewn dipio trochi, sy'n cynnwys cemegion sy'n niweidiol i'r amgylchedd dŵr.
Drwy ddilyn y cod ymarfer hwn, gallwch leihau'r risg o achosi llygredd. Os canfyddir llygredd i ddŵr daear neu ddŵr wyneb, gallech fod yn destun camau gorfodi gan Cyfoeth Naturiol Cymru. 
Dylid darllen y cod ymarfer hwn ar y cyd â chyngor a gyhoeddwyd gan weithgynhyrchwyr dip defaid a sefydliadau eraill sydd wedi cyhoeddi eu canllawiau eu hunain ar iechyd a diogelwch, arferion dipio diogel, a lles anifeiliaid nad ydynt wedi'u cynnwys yma.
2. Cyn i chi ddipio defaid
Mae angen i chi baratoi'n iawn i leihau'r risg o achosi llygredd.
Cynllunio eich triniaeth a'ch rhaglen rheoli ectoparasitiaid 
Ystyriwch ai dipio yw'r opsiwn triniaeth mwyaf priodol neu a oes opsiynau triniaeth eraill ar gael sy’n fwy ymarferol ar gyfer eich amgylchiadau. Gweithiwch gyda'ch cynghorydd iechyd anifeiliaid i roi cynlluniau iechyd praidd ar waith a phenderfynu ar y risg o barasitiaid a'r gofynion o ran triniaeth.
Cael tystysgrif cymhwysedd
Rhaid i chi gael cymhwyster Dyfarniad Lefel 2 NPTC City & Guilds mewn Defnyddio Dip Defaid yn Ddiogel er mwyn gallu prynu dip defaid neu gynnal gwaith dipio.
Heb y dystysgrif cymhwysedd hon, gallwch chi helpu rhywun arall sydd â thystysgrif ddilys gyda’i waith dipio, ond ni allwch chi wneud gwaith dipio ar eich pen eich hun na phrynu'r dip ychwaith.
Rhaid i chi ddefnyddio'r dip defaid yn unol ag awdurdodiad marchnata a roddwyd o dan y Rheoliadau Meddyginiaethau Milfeddygol. Dim ond ar gyfer dipio trochi y dylech ddefnyddio'r dip defaid – nid yw wedi'i awdurdodi i'w ddefnyddio mewn cawodydd neu jetiau.
Cynllunio ar gyfer gwaredu'r gwastraff
Gwnewch yn siŵr bod gennych drefniadau ar waith i gael gwared ar y gwastraff a fydd yn cael ei gynhyrchu, yn ogystal ag unrhyw ddip defaid crynodedig nas defnyddiwyd, cynwysyddion, a chyfarpar diogelu personol tafladwy.
Wrth ddipio’r defaid eich hun, trefnwch ymlaen llaw i’r dip gwastraff gael ei gasglu gan gludwr gwastraff cofrestredig i’w waredu mewn cyfleuster trin gwastraff, oni bai fod gennych drwydded amgylcheddol bresennol gan Cyfoeth Naturiol Cymru i waredu’r dip defaid gwastraff ar dir.  
Os ydych chi'n defnyddio contractwr dip defaid, cytunwch ymlaen llaw pwy fydd yn gyfrifol am waredu'r gwastraff a fydd yn cael ei gynhyrchu.  
Bydd angen i chi:
naill ai drefnu i gludwr gwastraff cofrestredig gasglu'r gwastraff i'w waredu mewn cyfleuster trin gwastraff
neu gytuno bod y contractwr yn mynd â’r gwastraff i ffwrdd i chi - os yw’n gludwr gwastraff cofrestredig

Cadwch gopi o'r nodyn trosglwyddo gwastraff fel cofnod o'r trosglwyddiad.
Gallech chi a'ch contractwr gael eich erlyn os caiff gwastraff dip defaid ei waredu'n anghyfreithlon. 
Dewis lleoliad diogel i ddipio defaid
Dylai cafnau dipio sefydlog a symudol, corlannau diferu, ac offer cysylltiedig fod fel a ganlyn:
O leiaf 50 metr o gyrsiau dŵr (e.e. afonydd, nentydd, pyllau, llynnoedd, ffosydd neu ddraeniau), gwlyptiroedd, ffynhonnau, tarddellau neu dyllau turio
Nid o fewn Ardal Cadwraeth Arbennig (ACA), Ardal Gwarchodaeth Arbennig (AGA), Safle Ramsar, Safle o Ddiddordeb Gwyddonol Arbennig (SoDdGA) biolegol na gwarchodfa natur leol ddyfrol
Nid o fewn parth gwarchod ffynhonnell dŵr daear 1
Y tu allan i ardaloedd lle mae perygl o lifogydd
I ffwrdd o ardaloedd â lefel trwythiad uchel neu sy'n dueddol o fod yn ddyfrlawn
Ar dir gwastad gyda gorchudd o laswellt hirsefydlog neu dir pori garw
Ar dir nad yw wedi'i gywasgu na'i rewi
Ar dir gydag dyfnder rhaw o uwchbridd o leiaf, ac yn ddelfrydol 0.5 metr pellach o ddyfnder o bridd
Nid ar ffyrdd na llwybrau
Os na allwch fodloni'r gofynion hyn, bydd angen i chi naill ai osod cafn dipio sefydlog newydd neu ddefnyddio system dipio symudol yn rhywle arall ar y fferm.
Os ydych chi'n defnyddio system symudol ar fuarth fferm, gwnewch yn siŵr:
bod pob draen ar y buarth wedi'i selio
eich bod yn casglu unrhyw ddraeniad o ddefaid sy'n gadael y system yn y ffordd y byddech chi ar gyfer cafn dipio sefydlog
bod systemau casglu wedi'u cynllunio a'u hadeiladu i gasglu'r holl ddip defaid gwastraff

Gwirio’r cafn dipio (symudol a sefydlog) 
Gwnewch yn siŵr bod y canlynol yn wir am eich cafnau dipio sefydlog a symudol: 
Nad oes ganddynt graciau nac arwyddion o ddifrod i'r adeiledd na'r seliau, cyrydiad, na thraul ormodol
Nad oes ganddynt ddifrod na thyllau draenio a allai achosi gollyngiadau
Eu bod wedi’u cynllunio a'u cynnal a'u cadw i sicrhau bod tasgiadau’n cael eu hatal rhag gadael y cafn ac yn cael eu cyfeirio yn ôl iddo
Eu bod yn ddelfrydol wedi'u hadeiladu ag un darn i leihau'r risg o ollyngiadau
Eu bod yn gallu gwrthsefyll golau uwchfioled os ydynt wedi'u gwneud o blastig, ac nad ydynt wedi darfod
Nad ydynt yn cael eu defnyddio ar ôl y dyddiad y mae'r gwneuthurwr yn argymell y dylid eu cyfnewid am rai newydd
Bod ganddynt orchudd i atal glaw, pobl neu anifeiliaid rhag syrthio i mewn iddynt pan nad ydynt yn cael eu defnyddio
Peidiwch â defnyddio hen gafnau dipio defaid wedi'u hadeiladu o frics gan eu bod yn debygol iawn o ollwng o ystyried eu hoedran a'u cyflwr cyffredinol.  Dylech osod cafn dipio newydd neu ddefnyddio contractwr dipio defaid symudol.
Dylai corlan(nau) draenio ar gyfer cafnau sefydlog ac unedau dipio symudol gynnwys:
Digon o le i ddal y defaid sy'n cael eu dipio. Rhaid i'r defaid aros yn y gorlan ddraenio nes nad oes unrhyw ddip pellach yn diferu'n weladwy o'u cnu. 
Ffedog ddraenio wedi'i gwneud o loriau ac uniadau anhydraidd gyda llethrau integredig – i ganiatáu i ddip gormodol ddraenio'n ôl i'r cafn. Mae caniatáu i ddip gwastraff dreiddio i'r ddaear, y pridd neu i ddraen dŵr wyneb yn peri risg sylweddol o lygredd.
Cyrbau a sgriniau o faint a lleoliad priodol wedi'u gosod fel bod yr holl dasgiadau, gollyngiadau a dŵr ffo yn cael eu cadw yn y gorlan/corlannau ac yn llifo'n ôl i'r cafn dipio.
Swmp gweddillion wedi'i selio (a elwir hefyd yn hidlydd neu fagl) i ddal unrhyw falurion solet megis gwlân, ysgarthion a baw. Gwnewch yn siŵr ei fod yn cael ei wirio'n aml a'i wagio pan fo angen. 

Dylai'r offer rydych chi'n eu defnyddio i lenwi'r cafn fod:
Wedi’u cynllunio a’u defnyddio i sicrhau bod ôl-seiffno dip yn cael ei atal
Wedi’u defnyddio ar gyfer dip defaid yn unig – byth ar gyfer cyflenwi dŵr domestig na da byw

Mae rhagor o ganllawiau ar adeiladu corlannau i’w cael yn Safon Brydeinig 5502: ‘Adeiladau ac adeileddau ar gyfer amaethyddiaeth – Cod ymarfer ar gyfer dylunio, adeiladu a llwytho’.
Prynu a chludo dip crynodedig
Dylech:
brynu dip crynodedig sydd wedi'i awdurdodi gan y Gyfarwyddiaeth Meddyginiaethau Milfeddygol yn unig
prynu dip dim ond os oes gennych y cymwysterau a'r hyfforddiant angenrheidiol
prynu dip  dim ond os oes gennych dystysgrif cymhwysedd mewn perthynas â defnyddio dip defaid yn ddiogel
prynu yr hyn sydd ei angen arnoch fel nad oes rhaid i chi storio dip am gyfnodau hir, sy'n cynyddu'r risg y bydd yn cael ei dywallt neu ei ollwng ac yn achosi llygredd
Wrth gludo dip crynodedig, gwnewch yn siŵr:
bod cynwysyddion yn ddiogel, nad ydynt yn gollwng, ac na allant symud na chael eu tyllu
bod cynwysyddion sydd wedi'u defnyddio'n rhannol wedi'u cau'n ddiogel a'u cadw'n unionsyth i atal gollyngiadau
Storio dip crynodedig
Storiwch ddip crynodedig yn ei gynhwysydd gwreiddiol, y dylid ei labelu'n glir. Peidiwch â’i dywallt i gynwysyddion eraill.  Storiwch gynwysyddion yn un o’r canlynol:
storfa cemegion fferm wedi'i hadeiladu'n iawn
cabinet metel cymeradwy sy'n bodloni gofynion canllawiau'r Awdurdod Gweithredol Iechyd a Diogelwch ar storio plaladdwyr ar gyfer ffermwyr
Rhaid cloi eich storfa pan nad yw'n cael ei defnyddio.
Ymdrin â gollyngiadau wrth gludo a storio dip
Os bydd gollyngiadau wrth storio neu gludo dip, dylech eu hamsugno gyda deunydd amsugnol.  Rhaid i chi gael cludwr gwastraff cofrestredig i waredu'r deunydd a'r dip. Rhaid i chi gadw copi o'r nodyn trosglwyddo gwastraff wrth drosglwyddo'r gwastraff hwn i'r cludwr.
Cyn casglu, mae angen i chi allu storio'r “deunydd sydd wedi'i amsugno” mewn modd diogel i atal y dip rhag cael ei drwytholchi ac efallai’n llygru dŵr daear neu ddyfroedd wyneb.
Ni ddylech arllwys gollyngiadau yn ôl i'r cynhwysydd gan y gallai hyn halogi'ch dip. 
Rhaid i chi beidio â thywallt na golchi unrhyw ddip sydd wedi'i dywallt i mewn i ddraeniau, cyrsiau dŵr na’r ddaear.
3. Pan fyddwch chi'n dipio defaid
Cadwch lygad ar ragolygon y tywydd
Dipiwch y defaid dim ond pan allant aros yn sych am ddau i bedwar diwrnod ar ôl cael eu dipio.  Defnyddiwch loches wedi'i hawyru ar gyfer eich praidd, os oes un gennych chi. Bydd glaw yn golchi dip sydd heb gael amser i sychu i ffwrdd, gan ei wneud yn aneffeithiol wrth drin y defaid.
Llenwch y cafn
Rhaid i chi lenwi'r cafn dipio gan ddilyn canllawiau'r gwneuthurwr sy'n benodol i'r math o ddip sy'n cael ei ddefnyddio.
Rhaid i chi gymryd gofal i osgoi llygru dŵr daear neu ddŵr wyneb wrth lenwi'r cafn dipio. Gallwch greu llygredd os ydych chi’n gwneud y canlynol:
gadael i'r dip orlifo o'r cafn
defnyddio'r cafn yn y lle anghywir
peidio â defnyddio offer dosbarthu cymeradwy'r gwneuthurwr
gadael dip crynodedig mewn cynwysyddion agored
Cadwch yr holl ddip a golchion gwastraff yn y cafn
Rhaid i chi sicrhau bod yr holl ddip a golchion gwastraff yn aros y tu mewn i'r cafn dipio yn ystod ac ar ôl dipio. 
Golchwch ddillad diogelwch (cyfarpar diogelu personol), esgidiau ac offer a ddefnyddiwyd ar gyfer dipio cyn i chi adael y safle dipio, gan wneud yn siŵr bod yr holl ddŵr halogedig yn draenio i'r cafn.
Os bydd gollyngiadau'n digwydd y tu allan i'r safle dipio, amsugnwch ollyngiadau gan ddefnyddio deunydd amsugnol. Storiwch y deunydd amsugnol yn ddiogel nes y gallwch gael cludwr gwastraff cofrestredig i waredu'r deunydd. Rhaid i chi gadw copi o'r nodyn trosglwyddo gwastraff wrth drosglwyddo'r gwastraff hwn i'r cludwr.
4. Ar ôl dipio defaid
Trosglwyddwch y defaid i'r gorlan ddraenio
Ar ôl dipio'r defaid:
Cadwch nhw yn y gorlan ddraenio nes nad oes unrhyw arwyddion o doddiant dipio yn diferu o'u cnu – defnyddiwch gorlannau diferu dwbl os oes angen.
Cadwch y swmp gweddillion (a elwir hefyd yn hidlydd neu fagl) yn glir yn ystod y broses ddipio. Gwaredwch unrhyw ddeunydd gwastraff megis gwlân, carthion neu falurion eraill trwy'ch cludwr gwastraff cofrestredig.
Trosglwyddwch y defaid i'r ardal ddal
Ar ôl i chi orffen dipio defaid, dylech eu rhyddhau o'r gorlan ddraenio i ardal ddal. Gwnewch yn siŵr:
nad yw eu cnuoedd yn diferu'n weladwy pan fyddant yn gadael y gorlan ddraenio
nad yw'r ardal ddal yn cynnwys unrhyw ffynhonnau, tarddellau, tyllau turio, cyrsiau dŵr, ffosydd, gwlyptiroedd na draeniau
eich bod chi'n darparu dŵr yfed i'r defaid mewn cafnau neu ar ffurf arall fel nad ydyn nhw'n rhedeg i'r cyrsiau dŵr agosaf i yfed
eich bod chi'n cadw'r defaid yn yr ardal ddal nes eu bod nhw'n hollol sych
Cadwch ddefaid i ffwrdd o darddellau, ffynhonnau, tyllau turio, cyrsiau dŵr, ffosydd neu wlyptiroedd cyhyd â phosibl ac, yn ddelfrydol, am o leiaf tair wythnos ar ôl eu dipio, gan fod tystiolaeth yn dangos y gall cyfansoddyn dip ddal i gael ei olchi allan o gnuoedd sych yn ystod yr amser hwn.
Os byddwch chi'n mynd â'r defaid i gae i'w cadw, cadwch nhw i ffwrdd o ffynhonnau, tarddellau, tyllau turio, cyrsiau dŵr, ffosydd neu wlyptiroedd pan fyddwch chi’n eu cludo.
Peidiwch â symud defaid os ydyn nhw'n wlyb, oni bai eu bod mewn cerbyd neu drelar sy'n cynnwys digon o ddeunydd amsugnol i sychu'r holl ddiferion.
Os bydd defaid yn dianc o ardal ddal ac yn mynd i mewn i wlyptir neu gwrs dŵr cyn i'r dip sychu, casglwch nhw ar unwaith. 
Golchwch eich cerbyd neu drelar wedyn, gan gasglu, storio a gwaredu'r golchion yn yr un modd â dip gwastraff. Gwaredwch y deunydd amsugnol yn yr un modd ag unrhyw wastraff halogedig arall gan ddefnyddio cludwr gwastraff cofrestredig.
Gwagiwch y cafn dipio
Gwagiwch y cafn dipio cyn gynted â phosibl ar ôl dipio i leihau'r risg o ollyngiadau neu orlifiadau oherwydd glaw.
1. Golchwch y cafn yn ogystal â'r corlannau draenio ac unrhyw ardaloedd cysylltiedig, gyda'r holl olchion yn mynd i'r cafn dipio.
2. Tynnwch yr holl ddip a golchion gwastraff o'r cafn a'u trosglwyddo i'ch storfa ddiogel.
3. Gorchuddiwch y cafn i atal glaw, pobl neu anifeiliaid rhag syrthio i mewn pan nad yw'n cael ei ddefnyddio.
5. Trin a gwaredu dip defaid gwastraff
Rhaid i chi storio a gwaredu dip defaid gwastraff yn ofalus er mwyn osgoi llygru dŵr daear, dŵr wyneb neu'r amgylchedd cyfagos.
Storio dip defaid gwastraff
Os na allwch ei waredu ar unwaith, rhaid i chi storio dip defaid gwastraff:
mewn cynwysyddion anhydraidd a gynlluniwyd i storio deunyddiau gwenwynig
mewn ardal wedi'i byndio â sylfaen anathraidd a all gadw 110% o'r cynhwysydd mwyaf neu 25% o gyfanswm y cyfaint y gellid ei storio, p'un bynnag sydd fwyaf
o leiaf 50 metr o unrhyw gwrs dŵr, tarddell, ffynnon neu dwll turio
Peidiwch â storio dip gwastraff yn y cafn dipio gan nad yw'n ddiogel ac mae risg o orlifo oherwydd glaw neu ollyngiadau, gan arwain at lygredd.
Mae rhagor o ganllawiau ar adeiladu storfa fferm i’w cael yn Safon Brydeinig 5502: ‘Adeiladau ac adeileddau ar gyfer amaethyddiaeth – Cod ymarfer ar gyfer dylunio, adeiladu a llwytho’.
Os oes angen rhagor o gyngor arnoch ar sut i storio dip defaid gwastraff yn ddiogel, cysylltwch â Cyfoeth Naturiol Cymru: Cyfoeth Naturiol Cymru / Sut i gael gwared ar ddip defaid gwastraff
Gwaredu dip defaid gwastraff
Gellir casglu dip defaid gwastraff o'ch fferm i'w waredu mewn cyfleuster trin gwastraff addas sydd wedi’i drwyddedu.
Rhaid i chi ddilyn gofynion y ddyletswydd gofal o ran gwastraff a defnyddio cludwr gwastraff cofrestredig i gasglu a gwaredu'r dip gwastraff o'ch fferm.
Gall eich cludwr gwastraff hefyd gael gwared ar y canlynol:
dip defaid crynodedig sydd dros ben
dip sydd wedi pasio ei ddyddiad darfod
cynwysyddion gwag, os na allwch eu dychwelyd i'r gwneuthurwr
Gwaredu dip defaid gwastraff ar y tir
Nid yw bellach yn bosibl gwneud cais am drwydded amgylcheddol i waredu dip defaid gwastraff ar dir yng Nghymru.
Os oes gennych drwydded amgylcheddol eisoes i waredu dip defaid gwastraff, gallwch barhau i wasgaru'r dip gwastraff yn ofalus ar y tir mewn modd rheoledig ond rhaid i chi gydymffurfio â'r amodau a nodir yn y drwydded.  Mae amodau eich trwydded yn nodi'r arwynebedd o dir a ganiateir ar gyfer gwaredu a'r cyfaint mwyaf y gallwch ei waredu a’r amlder mwyaf.
Ni ddylech byth ddefnyddio system ymdreiddio (suddfan dŵr) i waredu dip defaid gwastraff a golchion.
Peidiwch â chymysgu'r dip gwastraff yn uniongyrchol â chynnwys storfa slyri, oherwydd byddai'n rhaid i chi drin yr holl slyri yn y storfa fel gwastraff halogedig a'i waredu oddi ar y safle.
Gwaredu cynwysyddion
Peidiwch byth ag ailddefnyddio cynwysyddion sydd wedi dal dip defaid crynodedig.
Ewch â'r cynwysyddion i safleoedd gwaredu cofrestredig neu gwaredwch nhw drwy gludwyr gwastraff cofrestredig.
6. Cadw cofnodion
Rhaid i chi gadw cofnod o'ch gweithrediadau dipio defaid. Cynhwyswch fanylion am y canlynol:
pan ddigwyddodd y dipio
lle y digwyddodd
y cynnyrch dip a ddefnyddiwyd gennych
cyflenwr y dip
yr anifeiliaid y gwnaethoch chi eu trin
Mae hyn yn ofynnol ar gyfer eich cofnodion meddyginiaeth a bydd yn dystiolaeth ddefnyddiol os bydd digwyddiad llygredd a bydd yn caniatáu ichi arsylwi unrhyw gyfnodau diddyfnu ar gyfer defaid sy’n cael eu cludo i’w cigydda.
Rhaid i chi hefyd gadw'r holl nodiadau trosglwyddo gwastraff o dan y ddyletswydd gofal gwastraff ar gyfer eich gweithgareddau gwaredu.
Os oes gennych drwydded bresennol i waredu dip defaid gwastraff ar dir, rhaid i chi gadw cofnodion o'ch gwarediad fel y nodir yn amodau eich trwydded.
7. Argyfyngau
Os oes risg bod dŵr wyneb neu ddŵr daear wedi'i lygru, rhaid i chi gysylltu â Chyfoeth Naturiol Cymru i roi gwybod am ddigwyddiad amgylcheddol. Gallwch wneud hyn ar-lein, drwy e-bost, neu drwy ffonio 0300 065 3000.

